In nomine Domini amen. Anno incarnationis eiusdem M. CC. septimo mense februario ego Perroneta filia quondam Perrini Guichart de Uilla subtus Gyureium notum facio omnibus presentes litteras inspecturis quod ego sponte prouide pro utilitate mea uendidi concessi et quittaui in hereditatem perpetuam uiris uenerabilibus et religiosis .. abbati et conuentui Sancti Stephani Diuionensis mansum unum situm apud Uillam subtus Gyureium iuxta mansum relicte Gerardotti ex una parte et iuxta mansum filii Ferre ex altera et tres pecias terre arabilis sitas in territorio de Uilla substus Gyureium quarum una sita est in loco ubi dicitur a la Fontaine iuxta terram fratrum Militie Templi ex una parte et iuxta terram Sancti Stephani Diuionensis ex altera, alia ad uiam de Merteio iuxta terram Amiotti filii Hugunos ex una parte et iuxta terram liberorum Aubocenat ex altera et alia ubi dicitur in finagio de Chace iuxta terram liberorum Aubocenat ex una parte et est contorium ex altera. De cuius uenditionis precio iusto et legittimo plenam perfectam et integram solutionem recepi et habui in pecunia numerata et propter hoc de dicto manso et de tribus peciis terre arabilis que de meo mouent capite ego me penitus deuestiens predictos abbatem et conuentum corporaliter inuestiui. Hec autem omnia ego Parisetus li Tarduiaz maritus dicte Perronete laudo et ea de uoluntate mea confiteor esse facta. Insuper nos Parisetus et Perroneta predicti tenemur et promittimus quilibet in solidum sub obligatione bonorum nostrorum omnium mobilium et immobilium presentium et futurorum et iuramento pro nobis et notris heredibus quos ad hoc obligamus prestito corporali predicta omnia garantire predictis abbati et conuentui et eorum successoribus perpetuo contra omnes libera pro octo denariis et una quarteranchia frumenti pro tempore supercrescentis in eisdem terris uel aliqua earumdem et una quarteranchia fabarum tempore tremesagii et nos pro eisdem et eorum successoribus semper et ubique locorum et in omni curia contra personas omnes opponere propter hoc et respondere propriis sumptibus et easdem modis omnibus conseruare indempnes si qui calumpniatores apparerent quod absit et in nullo de cetero contraire per nos uel per alios uerbo uel facto seu consensu siue iure seu consuetudine uel modo alio qualicumque renuntiantes in hoc facto exceptioni non habiti integre precii iusti et legittimi et exceptioni minoris precii et omni auxilio iuris et consuetudinis et facti et omnibus iuribus in fauorem mulierum introductis et omnibus aliis que possent obici contra presens instrumentum uel factum. In cuius rei testimonium litteris istis sigilla uirorum uenerabilium domini Petri decani capelle Ducis et magistri Alberici decani Christianitatis rogauimus et fecimus apponi. Actum anno et mense predictis. Sigillatum duobus sigillis in cera alba.